מתיאס וסינו

מתיאס וסינו (באנגלית: Matías Vecino; נולד ב-24 באוגוסט 1991) הוא כדורגלן אורוגוואי המשחק בעמדת הקשר בלאציו ובנבחרת אורוגוואי.

קריירת מועדונים
וסינו נולד למשפחה בעלת שורשים איטלקיים, והוא מחזיק באזרחות איטלקית.

וסינו החל את קריירת הבוגרים שלו במדי סנטרל אספניול ב-2010, לפני שעבר לנסיונל לקראת עונת 2011/2012.

בינואר 2013 חתם וסינו בפיורנטינה, בחוזה ל-4 שנים תמורת 2.5 מיליון אירו על פי דיווחים. אף על פי כן, ההעברה עוכבה עד לחלון ההעברות של הקיץ באותה השנה.

ב-26 בספטמבר 2013 ערך וסינו את הופעת הבכורה שלו בליגה האיטלקית, ובקבוצה בכלל - בהפסד 1–2 לאינטר מילאנו. בסך הכחל בעונה זו צבר וסינו רק 6 הופעות, אחת בלבד בהרכב, מה שגרם לקבוצה לשלוח אותו להשאלה בת חצי שנה בקליארי, עם אופציית קנייה שלא מומשה לבסוף.

בעונה העוקבת הושאל וסינו לאמפולי. וסינו החל גם את עונת 2015/2016 באמפולי, אבל חזר לקבוצת האם שלו בינואר, שם ביסס את מעמדו בהרכב הראשון. במאי 2016 חתם וסינו על הארכת חוזה בפיורנטינה לחמש עונות נוספות.

ב-2 באוגוסט 2017 חתם וסינו באינטר מילאנו לחוזה של ארבע שנים תמורת 24 מיליון אירו ששולמו לפיורנטינה.

את הופעת הבכורה שלו בקבוצה ערך מול קבוצתו הקודמת, פיורנטינה, ב-20 באוגוסט 2017. וסינו השלים 90 דקות באותו משחק בו ניצחה אינטר 0–3. במשחק אחרי, מול רומא, כבש וסינו את שערו הראשון במדי הקבוצה, בניצחון 1–3 בסטאדיו אולימפיקו, במה שהיווה את ניצחון החוץ הראשון של הנראזורי על רומא מזה 9 שנים. ב-20 במאי 2018 כבש וסינו את שער הניצחון של אינטר נגד לאציו, במשחק שנגמר בתוצאה 2–3 וקבע כי אינטר תחזור לליגת האלופות לאחר שש שנות היעדרות מהמפעל.

ב-1 באוגוסט 2022 חתם וסינו בלאציו לשלוש שנים.

קריירה בינלאומית
וסינו שימש קפטן בנבחרת אורוגוואי עד גיל 20 באליפות אמריקה הדרומית לנבחרות צעירות ב-2011 ובמונדיאלטו באותה שנה. וסינו גם כבש את שער ההעפלה של הנבחרת למשחקים האולימפיים בלונדון ב-2012. ב-25 במרץ 2016 ערך את הופעת הבכורה שלו בנבחרת, במשחק נגד ברזיל. וסינו שיחק במדי הנבחרת גם במונדיאל 2018.

נכלל בסגל נבחרת אורוגוואי בטורניר מונדיאל 2022.

תארים
אינטר
 אליפות איטליה: 2020/2021
הסופר קאפ האיטלקי: 2021
גביע האיטלקי: 2021/2022

קישורים חיצוניים

הערות שוליים 

כדורגלנים אורוגוואים
קשרי כדורגל אורוגוואים
כדורגלני נסיונל
כדורגלני פיורנטינה
כדורגלני קליארי
כדורגלני אמפולי
כדורגלני אינטר מילאנו
כדורגלני לאציו
כדורגלני מונדיאל 2018
כדורגלני קופה אמריקה 2019
כדורגלני קופה אמריקה 2021
כדורגלני מונדיאל 2022
אורוגוואים שנולדו ב-1991